Τη ΝΔ κατηγορεί ο υπουργός Εσωτερικών, Πάνος Σκουρλέτης για τη συνέχιση των κινητοποιήσεων της ΠΟΕ-ΟΤΑ, λέγοντας ότι η ΔΑΚΕ ήταν εκείνη που με την ψήφο της καθόρισε το αποτέλεσμα της χθεσινής συνεδρίασης. «Με την ψήφο του κ. Μητσοτάκη, η χώρα βυθίζεται στα σκουπίδια» είπε. «Ψεύδονται ασύστολα. Είμαστε δύο μόλις στους 10» δήλωσε ο εκπρόσωπος της γαλάζιας παράταξης (ΔΑΚΕ) στην ΠΟΕ-ΟΤΑ, Β.Πολυμερόπουλος.

Αναφερόμενος στη διοίκηση της ΠΟΕ-ΟΤΑ ο κ. Σκουρλέτης μιλώντας στο Πρακτορείο 104,9 μίλησε για «παραλυτικές», «αγκυλωτικές» καταστάσεις και «πολιτικές σκοπιμότητες», είπε ότι στους εργαζόμενους το κλίμα δεν είναι το ίδιο και εκτίμησε ότι την Παρασκευή θα έχει λήξει το πρόβλημα με τα σκουπίδια.

«Αυτή η κατάσταση δημιουργήθηκε κυρίως με ευθύνη της αξιωματικής αντιπολίτευσης, η οποία αναδεικνύεται σε μια πρωταθλήτρια της υποκρισίας και της ανευθυνότητας. Διότι, αφενός, με την πρότασή της να υπάρξουν συμπράξεις ιδιωτών και δήμων στην καθαριότητα αρνείται τον διαγωνισμό του ΑΣΕΠ και την προκήρυξη θέσεων. Αντιλαμβάνεστε ότι όποιος δήμος παραδώσει σε ιδιώτες την καθαριότητα, δεν θα ζητήσει να καλύψει μέσω του διαγωνισμού τις θέσεις που προβλέπονται από τον οργανισμό του στην καθαριότητα. Και, αφετέρου, η ΝΔ, ο κ. Μητσοτάκης ο ίδιος, με εντολή του έδωσε κατεύθυνση στην παράταξη που πρόσκειται στον χώρο, τη ΔΑΚΕ, να ψηφίσει υπέρ των κινητοποιήσεων, αυτή που όλες τις προηγούμενες μέρες κόπτεται για την υγεία των πολιτών» πρόσθεσε.

Σχολιάζοντας την απόφαση της ΠΟΕ-ΟΤΑ να συνεχίσει την απεργία ο υπουργός Εσωτερικών υποστήριξε πως «η ΠΟΕ-ΟΤΑ μέσα από παραλυτικές καταστάσεις και αγκυλώσεις στο συνδικαλιστικό επίπεδο, αλλά και πολιτικές σκοπιμότητες, κατέληξε να παραταθούν οι κινητοποιήσεις μέχρι την Πέμπτη».

Επιπλέον, εξέφρασε την εκτίμηση ότι ως την Παρασκευή θα έχει λυθεί το πρόβλημα με τα σκουπίδια, λέγοντας: «Έχει φανεί ότι ο κόσμος, οι ίδιοι οι εργαζόμενοι από κάτω δεν υιοθετούν τη στάση αυτή της διοίκησης της ΠΟΕ-ΟΤΑ. Σε πολλούς δήμους υπάρχει μια δυσφορία στους κόλπους των εργαζομένων και κάνω την εκτίμηση ότι μέχρι την Παρασκευή θα έχει λήξει το θέμα».

Σε ερώτηση τι θα κάνει η κυβέρνηση αν η ΠΟΕ-ΟΤΑ αποφασίσει νέες απεργίες μετά την Πέμπτη, ο κ. Σκουρλέτης απάντησε ότι θα υπερασπιστεί τη δημόσια υγεία, με βάση τις νομικές δυνατότητες που έχει, διευκρινίζοντας ότι δεν γίνεται λόγος για πολιτική επιστράτευση, καθώς, όπως είπε, δεν υπάρχει πλέον αυτό το μέτρο.

«Αν συνεχίσουν την απεργία θα τα βάλουμε κάτω, διότι καταλαβαίνετε ότι πια αυτό που αναδεικνύεται ως το υπ΄ αριθμόν ένα πρόβλημα, με ακόμα μεγαλύτερη ένταση, είναι το θέμα της δημόσιας υγείας. Και, προφανώς, δεν μπορούμε να το αφήσουμε ούτε στα χέρια της ΠΟΕ-ΟΤΑ, ούτε του κ. Μητσοτάκη ή άλλων σκοπιμοτήτων. Προέχει να την υπερασπιστούμε, ξέρουμε τι νομικές δυνατότητες έχουμε. Δεν μιλάω για πολιτική επιστράτευση. Ξέρετε ότι αυτό έτσι και αλλιώς δεν υπάρχει πλέον ως δυνατότητα, αλλά υπάρχουν δρόμοι και μέσα για να τα αντιμετωπίσουμε. Θα το δούμε, ελπίζω να μην φτάσουμε μέχρι εκείνο το σημείο» υπογράμμισε ο υπουργός.

Για την απόφαση του δημάρχου Θεσσαλονίκης Γιάννη Μπουτάρη να χρησιμοποιήσει ιδιώτες για την αποκομιδή των απορριμμάτων σχολίασε πως «ο κ. Μπουτάρης ισχυρίζεται για την ώρα ότι το κάνει εκτάκτως για τρεις μέρες, αλλά μπορεί να είναι ένα κρας τεστ».

Χαρακτήρισε, επίσης, «φτηνή προπαγάνδα» τις κατηγορίες της αντιπολίτευσης περί της δημιουργίας «πελατειακού στρατού» από την κυβέρνηση.

Είπε ότι από χθες υπάρχει ένας ψηφισμένος νόμος που αποτελεί τη βέλτιστη λύση στο θέμα των συμβασιούχων για τους εξής λόγους:

Δρομολογεί έναν διαγωνισμό μέσω του ΑΣΕΠ για μόνιμες θέσεις τον τομέα της καθαριότητας.

Ο αριθμός αυτών των θέσεων θα προσδιοριστεί τελικώς με βάση τα αιτήματα των δήμων. Οι δήμοι έχουν μια κατοχυρωμένη αυτοτέλεια στη λειτουργία τους, δεν είναι το Δημόσιο ή ο υπουργός που αποφασίζει πόσοι και πού θα διοριστούν

Δεν αφήνει κάποιο κενό στον χώρο της καθαριότητας, διότι δίνει τη δυνατότητα να υπογραφούν νέες συμβάσεις μέχρι την ανακοίνωση των προσωρινών αποτελεσμάτων του διαγωνισμού με τους ήδη εργαζόμενους.

Επισήμανε ακόμα ότι οι συγκεκριμένες προσλήψεις δεν υπόκεινται στον κανόνα 1 προς 4 που ισχύει για τον δημόσιο και ευρύτερο δημόσιο τομέα.

ΝΔ: Συμπεριφέρεται ως πολιτικός απατεώνας ο Σκουρλέτης

Από την πλευρά του, ο εκπρόσωπος της γαλάζιας παράταξης (ΔΑΚΕ) στην ΠΟΕ-ΟΤΑ, Βασίλης Πολυμερόπουλος διαψεύδει με τον πιο κατηγορηματικό τρόπο τις κατηγορείς του κ. Σκουρλέτη για τη στάση της ΔΑΚΕ στη συνεδρίαση της ΠΟΕ-ΟΤΑ.

«Είμαστε δύο μόλις στα 10. Ως εκ τούτου στα συμβούλια μιλάμε πάντα τελευταίοι. Αρχικώς, όταν μας ζητήθηκε η θέση μας είπαμε ότι η απεργία πρέπει να ανασταλεί. Δευτερευόντως όταν τέθηκε το θέμα σε ψηφοφορία και οι υπόλοιποι οκτώ της Εκτελεστικής Επιτροπής αποφάσισαν ομόφωνα τη συνέχιση της απεργίας, εμείς για να μη διασπάσουμε τη συλλογικότητα του οργάνου προσυπογράψαμε την απόφαση τους. Ψεύδονται λοιπόν ασύστολα όσοι διακινούν τα περί του αντιθέτου» ανέφερε στα parapolitika.gr.

Ο εκπρόσωπος Τύπου Βασίλης Κικίλιας δήλωσε: «Κοροϊδεύουν τους πάντες, προσπαθώντας να μετακυλήσουν λίγους μήνες παρακάτω το πρόβλημα. Για αυτό δεν τους πιστεύει, πλέον, κανείς.

» Ιδιαίτερα, ο κ. Σκουρλέτης διαστρεβλώνει με ωμό τρόπο την πραγματικότητα και συμπεριφέρεται ως πολιτικός απατεώνας. Η ΝΔ έχει προτείνει συγκεκριμένη λύση συνολικά, για το οξυμένο πρόβλημα της αποκομιδής των απορριμμάτων.

» Οι εργαζόμενοι οφείλουν τώρα να γυρίσουν στη δουλειά τους, γιατί προέχει η υγεία και η ασφάλεια του λαού μας. Η κυβέρνηση ας βρει τη στοιχειώδη δύναμη να κάνει αυτά που πρέπει για να λυθεί άμεσα το τεράστιο πρόβλημα.»

Σταθάκης: Η πρόταση της κυβέρνησης είναι η καλύτερη δυνατή

Από την πλευρά του, ο υπουργός Περιβάλλοντος και Ενέργειας, Γιώργος Σταθάκης τόνισε ότι «η πρόταση της κυβέρνησης για τους συμβασιούχους είναι η καλύτερη δυνατή που τηρεί τη νομιμότητα, καθώς οι προσλήψεις γίνονται μέσω ΑΣΕΠ».

«Η μόνη λύση είναι η μονιμότητα. Οι συμβασιούχοι παίρνουν τα μάξιμουμ δυνατόν κριτήρια μοριοδότησης» σημείωσε στον ΣΚΑΪ ο κ. Σταθάκης και πρόσθεσε πως μέχρι να γίνει ο διαγωνισμός θα παραμείνουν στις δουλειές τους.

Όπου υπάρχουν συμβασιούχοι, εξήγησε, η μοναδική λύση είναι να προκηρυχθούν διαγωνισμοί.

Σε ό,τι αφορά τη διαχείριση των απορριμμάτων ανέφερε πως έχει γίνει μεγάλη πρόοδος, καθώς ολοκληρώθηκε ο εθνικός σχεδιασμός με βάση τον ευρωπαϊκό στόχο για 50% ανακύκλωση στην πηγή και 50% διαχείριση.

Συμπλήρωσε ότι για τα 12 από τα 13 περιφερειακά σχέδια ολοκληρώθηκαν οι διαγωνισμοί και προχωρούν ενώ έχουν γίνει μεγάλα βήματα και για τα στερεά απόβλητα.

Newsroom ΑΛΤΕΡ ΕΓΚΟ